Zs. Simon, poslanec: (2010-03-03):
Nechcem sa vracať k tomu, že tento návrh zákona vo vláde bol schválený nie na popud, komu to patrí v zmysle kompetenčného zákona, ale na popud predsedu vlády, ale nedá mi, aby som nezareagoval na niektoré skutočnosti, najskôr na moju predrečníčku, kolegyňu Košútovú. Rada fondu má 11 členov, z toho opozícia by mala mať dvoch. Rada aj v zložení 9 členov je uznášaniaschopná, má nadpolovičnú väčšinu a dokáže rozhodovať. Nie je možné podľa mňa niekomu prikázať, že musí dať návrh, resp. Národná rada aby post obsadila. Zrovna pri predložení takéhoto návrhu zákona alebo novely by som navrhoval potom úplne vypustiť povinnosť nominovať členov za akúkoľvek politickú stranu. Predseda vlády pri predložení tohto návrhu zákona, ktorý platí dnes, ktorý ukladá opozícii alebo dáva možnosť opozícii sa podieľať na kontrole Slovenského pozemkového fondu počtom dvoch ľudí, odôvodňoval to tým, že budú mať dostatočnú kontrolu. Fakt je, že rada fondu môže kontrolovať čokoľvek len vtedy, keď ako orgán alebo kolektívny inštitút rozhodne o tom, že niektoré veci si vypýta alebo nevypýta, alebo prekontroluje. Dvaja z opozície nemajú v žiadnom prípade šancu, ale ani minimálnu na to, aby ich návrhy prešli, keď nominanti za vládu, resp. za vládnu koalíciu v počte 9 nezahlasujú za ich návrh. To znamená, že sú len štafáž pre vládnu koalíciu, resp. pre výkon koaličnej väčšiny v prípade Slovenského pozemkového fondu. V podstate ja chápem vašu snahu riešiť alebo preklenúť toto obdobie, ktoré dnes je, ale pravda je aj to, že dnes nie je prekážkou fungovania Slovenského pozemkového fondu to, že opozícia nenavrhla dvoch členov do rady fondu, pretože rada fondu sa riadi svojimi smernicami, resp. rokovacím poriadkom, ktorý nie je zákonom a nebráni tomu, aby rada mohla zasadať, pokiaľ by Národná rada zvolila nominantov za vládu, resp. za vládnu koalíciu, bolo by ich 9, mohlo by to v plnej miere fungovať. Skôr je to akýsi vyhýbavý manéver, prečo sa vyhovoriť, že prečo pozemkový fond je nečinný. Kolegyne a kolegovia, dal som si tú námahu a spočítal som, že táto vláda vládne cirka teda 45 mesiacov. Zo 45 mesiacov v 25 mesiacoch Slovenský pozemkový fond nemal ustanovenú či správnu a dozornú radu alebo radu fondu. Vláda hneď po svojom nástupe okamžite menila všeobecne záväzné nariadenia, aby mohla odvolať členov správnej a dozornej rady. Potom 9 mesiacov neustanovila, nevymenovala, neuviedla do funkcie členov správnej a dozornej rady. Po vypuknutí kauzy „Veľký Slavkov“ opäť bolo obdobie, keď správna a dozorná rada síce zo zákona mala byť, ale nebola ustanovená, ľudia tam nesedeli, rada fondu bola nečinná. Nebola to Národná rada a nebola to ani opozícia, ktorá bránila obsadeniu týchto funkcií a výkonu činností Slovenského pozemkového fondu. A je tomu tak aj dnes. Rada fondu za to nemôže. Jednoducho keď vláda si zmenila a vládna koalícia si zmenila spôsob menovania generálneho riaditeľa, námestníka, ich kontrolné a previazané funkcie, že všetky reštitúcie musí podpísať generálny riaditeľ aj námestník generálneho riaditeľa, aby boli právoplatné, to znamená, že existuje už teraz krížová kontrola v rámci koalície, pretože menuje, resp. navrhla generálneho riaditeľa politická strana Smer a jeho námestníka politická strana HZDS. Preto nepodporujem návrh pani kolegyne Košútovej. Teraz k návrhu zákona, ako ho predložila vláda. V každom prípade musím povedať, že nieže znížime priestor na korupciu, my ho v niektorých momentoch ešte rozšírime. A taktiež lukratívne zámeny neprestanú byť lukratívnymi zámenami, zostanú takisto zachované. Áno, lukratívna zámena z Michaloviec do Veľkého Slavkova už nebude možná, ale v rámci okresu, áno, v rámci jedného obvodu alebo regiónu, áno, bude možná. A nemáme v rámci regiónov také obce, kde pôda alebo vlastnenie pôdy má skôr ťarchu ako osoh? Keď z 10 kilometrov od okresného mesta má niekto reštitučný nárok a premiestnime ho tesne vedľa katastra okresného mesta alebo k hranici zastavaného územia okresného mesta, bude to lukratívna zámena? No určite áno. Preto snaha vlády riešiť tento problém by bola spravodlivá vtedy, pokiaľ by smerovala do dvoch rovín, po prvé, že každý reštituent bude riešený finančnou náhradou, poprípade s jednou jedinou výnimkou, riešenia reštitučného nároku náhradnými pozemkami v danom katastri, na území ktorého reštitučný nárok vznikol. Akákoľvek zámena, či už to posuniem do vedľajšej dediny alebo do tej ďalšej, alebo do tretej, alebo v rámci obvodu regionálneho odboru Slovenského pozemkového fondu, tá už tobôž taká nebude. Aj takéto návrhy zaznievajú. Ale regionálny odbor Slovenského pozemkového fondu mnohokrát pokrýva 2 – 3 okresy. Áno, na Slovensku máme aj malé okresy, ale máme aj veľké okresy, prosím. A potom to môžeme presúvať ďalej, to znamená, stále bude miera lukratívnosti zachovaná, len nie v takej miere, to je pravda, ako dnes. Mierne sa to zníži, ale lukratívnosť zachovaná bude. A sú návrhy, ktoré smerujú k tomu, že v akých prípadoch to bude a v akých prípadoch to nebude, a návrhy, ktoré sú napísané vo vládnom návrhu zákona, ktoré hovoria o tom, že o podrobnostiach vydá vláda všeobecne záväzný právny predpis. Pýtam sa: Nariadenie vlády, podľa ktorého kauza „Veľký Slavkov“ sa zopakovala, nebolo vydané a nevstúpilo do platnosti 1. apríla minulého roku a neschválila ho vláda Slovenskej republiky? No áno. To znamená, že ďalšie podrobnosti, ktoré sú rozpísané v tomto návrhu zákona, minú cieľ a slúžia v tejto chvíli len na odvedenie pozornosti od toho, že Slovenský pozemkový fond je nečinný vďaka vládnej koalícii a že nie je úprimná snaha riešiť a odstrániť korupciu alebo možné korupčné prostredie v oblasti riešenia reštitučných nárokov. Dôvod alebo vysvetlenie, že je tu reštitučný nárok, že predsa mali pôdu a teraz majú právo na pôdu, neobstojí v tejto snemovni, a to z toho dôvodu, pretože táto vládna koalícia bola tá, ktorá predložila novelu zákona, ktorá rozdelila reštituentov, resp. reštitučné nároky do dvoch kategórií, do kategórií do 5 000 korún a nad 5 000 korún. Ten, ktorý má nárok na reštitučný nárok na 4 999 korún, tak ten môže dostať v zmysle súčasne platných právnych predpisov len a len výhradne finančnú náhradu a nemôže ani špekulovať o tom, že dostane pôdu v danom katastri alebo v susednom katastri, alebo v rámci okresu. Ale ten, ktorý už má nárok na 5 001 korún, ten už môže špekulovať o tom, že bude mať pozemok na okraji zastavaného územia okresného mesta. Dámy a páni, z tohto dôvodu si myslím, že tento zákon je zlý a nie je ho dobré podporiť a posunúť ďalej a nebude vytvárať priestor na odstránenie toho, čoho sme svedkami v tejto spoločnosti. Ďakujem pekne.